ممكن حضرتك ترد عليا ضروري علشان محتارة ومش عارفة اعمل اية .عندي واحده صاحبتي ملتزمة وكدة بس جت فترة ضعف منها وسمعت مسلسل تركي وهو طويل جدا وحلقاته طويلة جدا المهم انها اتعلقت بيه وكل شوية اتخانق معاها وتبطله فترة وبعدين ترجعله تاني وبعرف بالصدفه انها سمعته مش بتقولي كمان .اعمل اية انصحني لوسمحت
واضح من السؤال أنك مش عارفة تأثري فيها فقررتي "تتخانقي" معاها "كل شوية" ، وكمان واضح أنك مركزة بشدة في الموضوع لدرجة أنك بتعرفي "بالصدفة" ، ومش "بتقولك"  ودي حاجة جميلة فعلًا ، أنا أفرح حقًا عندما أجد صاحبًا يخاف على صاحبه من نار الآخرة هكذا.  بس لأن المستشار مؤتمن فأسمحيلي أقولك التالي:  1- علاقة الصداقة علاقة تتكسر على عتبتها الكثير من الخصوصيات ، ربما بعض أصدقائنا يعرفون عنّا أكثر من أهلنا.  وعشان كده الصاحب اللي بيعامل صاحبه أنه بلا عيب أو لا يقبله ، دا بيخسر كل أصحابه في وقت وجيز ، الصداقة علاقة خفيفة ، من المفترض أن نتسلى فيها ، لا أن تعذبنا.  فإنتي معلش ، تقبلي حقيقة أن صديقتك لها عيوب وذنوب دي مبدأيًا وما تهوليش الموضوع. 2- الذنوب زيها أي ضعف إنساني ، عايزة تعامل حكيم ، كونك "بتتخانقي" معاها دا مش علاج ، العلاج محتاج تركيز مع القلب ، يعني تشوف صاحبتك دي عملت كده ليه ، هل وقت فراغها كتير؟ ، هل مجرد ضعف؟ ، هل فراغ عاطفي؟ وللا هو تسلية؟ ، هل هو حالة ضعف إيماني عام؟  المسلسل دا الظاهر اللي قدامك ، المشكلة الأصلية محتاجة تعب شوية في التفكير ، ومحتاجة "حوار" هادئ ، حميمي ، وما فيهوش "أي احتمال" للتعنيف.  هكذا تحل المشاكل. 3- دور الرقيب دا مش دور الصديق مع احترامي ، مش لازم تحكي لك ، لو هي عاوزة خلاص ، لو مش عاوزة فزي ما قلت مالكيش غير النصيحة.  وحافظي على صداقتك بيها ، وما تخليش المشكلة دي مدخل للشيطان أنكم تقاطعوا بعض ، وتعاهدوا على أنشطة إيمانية ما ، مش لازم يعني يبقى كل كلامكم ع المسلسل. 4- كونها بتبطله عشانك دا مؤشر جميل أنهم بتحترم علاقتك بيها ، فإنتي ادعميها بدل ما "تتخانقي" معاها. ربنا يوفقكم.